AOT เตรียมเปิดประมูลเช่าพื้นที่สุวรรณภูมิเฟส1-2 ปลายปีนี้-ต้นปี 61
AOT เตรียมเปิดประมูลให้เช่าพื้นที่เชิงพาณิชย์สุวรรณภูมิเฟส1-2 ปลายปีนี้-ต้นปี 61
11 พ.ค. 2560

นายนิตินัย ศิริสมรรถการ กรรมการผู้อำนวยการใหญ่ บริษัท ท่าอากาศยานไทย จำกัด (มหาชน) หรือ AOT เปิดเผยว่า บริษัทเตรียมเปิดประมูลโครงการพื้นที่สัญญาบริหารจัดการเชิงพาณิชย์ภายในท่าอากาศยานสุวรรณภูมิในช่วงปลายปี 60 หรือต้นปี 61 ก่อนที่กลุ่มคิงเพาเวอร์จะหมดอายุสัญญาเช่าพื้นที่ส่วนเดิมในปี 63
ในการประมูลครั้งนี้จะรวมพื้นที่เชิงพาณิชย์ภายในท่าอากาศยานสุวรรณภูมิเดิมที่มีพื้นที่ประมาณ 2 หมื่น ตร.ม. และพื้นที่เชิงพาณิชย์ ภายในอาคารแซทเทิลไลท์ของโครงการพัฒนาท่าอากาศยานสุวรรณภูมิเฟส 2 ที่คาดว่าจะมีพื้นที่ประมาณ 1 หมื่นกว่า ตร.ม.แต่ไม่เกิน 2 หมื่น ตร.ม.
“ตอนนี้อยู่ระหว่างการศึกษาโครงการว่าจะมีมูลค่าเงินลงทุนเกิน 1 พันล้านบาทหรือไม่ ถ้าเกินก็จะต้องเข้า พ.ร.บ.ร่วมทุนฯ”นายนิตินัยกล่าว
ทั้งนี้ การประมูลพื้นที่เชิงพาณิชย์ภายในท่าอากาศยานสุวรรณภูมิอาจจะรวมพื้นที่จุดส่งมอบสินค้าปลอดอาการในสนามบิน (Pick Up Counter) ที่คาดใช้พื้นที่ไม่มาก ประมาณ 100 ตร.ม. อย่างไรก็ตาม ยังต้องพิจารณาอีกครั้งว่าจะแยกออกมาประมูลต่างหากหรือไม่ แต่มีเงื่อนไขว่าผู้ที่ประมูลได้ก็ต้องให้รายอื่นสามารถเข้าไปใช้พื้นที่ได้เช่นกัน